ધૂમકેતુની ગતિએ ગુજરાતી સાહિત્યની અડોઅડ પસાર થઇ ગયેલા તેજસ્વી વાર્તાકાર તરીકે જાણીતા જનક ત્રિવેદી અચાનક જ કાળમાં વિલિન પણ થઇ ગયાં..! પણ સંવેદનોથી ભરપૂર, જિંદગીના બધાં પ્રકારના ચઢાવ-ઉતારથી ભરપૂર,એકલતાથી માંડી ગાઢ મિત્રોની ગોઠડીથી ભરપૂર એવું હર્યું-ભર્યું જીવન જીવી ગયેલા જનક ત્રિવેદીના કેટલાંક છૂટક પ્રકાશિત નિબંધો અને કેટલાક અપ્રકાશિત રહી ગયેલા સંસ્મરણો, ડાયરીના પાનાંઓ અહીં પ્રકાશિત કરવામાં આવ્યાં છે. રેલવેના માનવમહેરામણથી બણબણતા ખાતામાં નોકરી કરી પણ અલગારો ને સમાનતાનો આગ્રહી સ્વભાવના કારણે એમની બદલીઓ થતી રહી ને જયાં સાવ ઓછી ટ્રેન આવતી હોય, જયાં પ્રકૃતિની નિરવ ગોદ સીવાય કશુ જ ન મળે એવી જગ્યાઓએ પરિવાર સાથે તો ક્યારેક પરિવારથી દૂર જિંદગી વિતાવવાના પ્રસંગો ઊભા થયેલા...પરિણામે એ એ સ્થળ સાથેના સંસ્મરણો, ત્યાંના રેલવેવાળા કર્મચારીઓ, ક્વાટર્સ, વૃક્ષો,પશુ-પક્ષીઓ અને રેલવેમાં ભટકીને જ શેષ જીવન પસાર કરી નાંખનારાં ભીખારી,ગાંડા, મજબૂર લોકોનો કંઇક જુદો,અનોખો પરિચય પામ્યાં.. તે આ નિબંધોમાં વિશિષ્ટ રીતે ઝીલાયો છે.